Julkisasiamiehen ratkaisuehdotus Mischo 23 päivänä huhtikuuta 2002. - Euroopan yhteisöjen komissio vastaan Ranskan tasavalta. - Jäsenyysvelvoitteiden noudattamatta jättäminen - Televiestintä - Avoin verkko - Yleispalvelu. - Asia C-286/01.



Oikeustapauskokoelma 2002 sivu I-05463



Julkisasiamiehen ratkaisuehdotukset

1. Käsiteltävänä oleva ratkaisuehdotus koskee jäsenyysvelvoitteiden noudattamatta jättämistä koskevaa kannetta, jossa komissio vaatii yhteisöjen tuomioistuinta toteamaan, että Ranskan tasavalta ei ole noudattanut avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/EY 32 artiklan ja EY 249 artiklan mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä sellaisia lakeja, asetuksia ja hallinnollisia määräyksiä, joissa säädetään myös mahdollisista sanktioista.

2. Direktiivin tarkoituksena on niiden ehtojen yhdenmukaistaminen, joilla säädellään vapaata ja tehokasta pääsyä kiinteisiin yleisiin puhelinverkkoihin ja puhelinpalveluihin sekä niiden käyttöä avoimen verkon tarjoamisen (ONP) yleisten periaatteiden mukaisesti, sen varmistamiseksi, että kaikkialla yhteisössä on saatavilla laadukkaat ja yhdenmukaiset kiinteät yleiset puhelinpalvelut kohtuulliseen hintaan.

3. Komissio korostaa, että direktiivin 32 artiklan 1 kohdassa säädetään, että jäsenvaltioiden on toteutettava direktiivin noudattamisen edellyttämät toimenpiteet 30.6.1998 mennessä ja että niiden on ilmoitettava tästä komissiolle viipymättä.

4. Komission mukaan vastaaja ei ole toteuttanut kyseisiä toimenpiteitä.

5. Komissio väittää erityisesti, että vastaaja ei ole pannut täytäntöön direktiivin 6 artiklan 3 ja 4 kohtaa ja 10, 21 ja 26 artiklaa.

6. Ranskan tasavalta vaatii yhteisöjen tuomioistuinta hylkäämään komission nostaman kanteen osittain. Se väittää, että direktiivin 6 artiklan 3 kohta ja 10 artiklan 2 kohta on nimenomaisesti pantu täytäntöön tekijänoikeuksia ja posti- ja teletoimintaa koskevien lakien yhteisön oikeuden vaatimusten mukaisiksi muuttamisesta tehdyn päätöksen nro 2001-670 17-19 artiklalla ja että tämä päätös toimitettiin komissiolle 1.8.2001 ja 3.10.2001 päivätyillä kirjeillä.

7. Vastaaja lisää, että direktiivin 10 artiklan 1 kohta ja 21 artikla on pantu täytäntöön siitä lähtien, kun asetus nro 2002-36 posti- ja teletoimintalain L.33-1 artiklan nojalla myönnettyihin lupiin liitettyjen sopimusehtojen eräistä vakioehdoista annettiin 8.1.2002, ja että komissiolle ilmoitettiin tästä asetuksesta 31.1.2002.

8. On kuitenkin muistutettava, että kuten komissio totesi, vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä. Käsiteltävänä olevassa asiassa Ranskan tasavallalle lähetettiin perusteltu lausunto 19.7.1999, ja siinä vahvistettiin kahden kuukauden määräaika.

9. Täytäntöönpanosäädökset, joihin Ranskan hallitus vetoaa ja jotka toimitettiin komissiolle elokuussa ja lokakuussa 2001 ja tammikuussa 2002, annettiin siis perustellussa lausunnossa asetetun määräajan päätyttyä, eivätkä ne näin ollen vaikuta siihen, onko jäsenvaltio jättänyt noudattamatta jäsenyysvelvoitteitaan, kuten komissio väittää.

10. Muiden riidanalaisten säännösten osalta, joita ovat direktiivin 6 artiklan 4 kohta ja 26 artikla, on todettava, että vastaaja ei kiistä, että näiden säännösten noudattamisen edellyttämiä toimenpiteitä ei ole vielä toteutettu.

11. On siis katsottava, että kyseessä on komission väittämä jäsenyysvelvoitteiden noudattamatta jättäminen.

Ratkaisuehdotus

12. Edellä esitetyn perusteella ehdotan, että yhteisöjen tuomioistuin toteaa seuraavaa:

- Ranskan tasavalta ei ole noudattanut avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/EY 32 artiklan mukaisia velvoitteitaan, koska se ei ole antanut säädetyssä määräajassa kyseisen direktiivin ja erityisesti sen 6 artiklan 3 ja 4 kohdan ja 10, 21 ja 26 artiklan noudattamisen edellyttämiä lakeja, asetuksia ja hallinnollisia määräyksiä

- Ranskan tasavalta velvoitetaan korvaamaan oikeudenkäyntikulut.